Мы махуэхэм
Мэкъуауэгъуэм и 4, щэбэт
КIэлъызэрахьа щIэпхъаджагъэм и зэранкIэ хэкIуэда сабий хейхэм я дунейпсо махуэщ
Ингуш Республикэр къыщызэрагъэпэща махуэщ
Къэзахъстан Республикэм и къэрал дамыгъэхэм я махуэщ
Эстонием щагъэлъапIэ я къэрал ныпым и махуэр
Финляндием зыхъумэжынымкIэ и къарухэм я махуэщ
Молдавием и банк лэжьакIуэм и махуэщ
1800 гъэм Вашингтон дэт Унэ Хужьыр ухуэн яухащ икIи абы Iэпхъуащ къэралым и президент Адамс Джонрэ и щхьэгъусэмрэ.
1856 гъэм Третьяковскэ галереер къызэрагъэпэщащ.
1922 гъэм «Крокодил» журналым и япэ къыдэкIыгъуэр дунейм къытехьащ.
1940 гъэм Москва къыщызэIуахащ «Динамо» стадионыр.
1943 гъэм Налшык щекIуэкIащ фашистхэм я бийуэ республикэм и цIыхубзхэм къызэрагъэпэща пэкIур.
Хоккеист, СССР-м и щIыхь зиIэ и тренер, зи унафэщIу щыта ЦСКА командэм хэту Совет Союзым 12-рэ и чемпион, щэнейрэ Олимп, 8-рэ дунейпсо чемпион хъуа Тихонов Виктор къызэралъхурэ илъэс 86-рэ ирокъу.
Америкэм щыщ киноактрисэ цIэрыIуэ, саугъэт куэдым я лауреат, псапащIэ Джоли Анджелинэ и ныбжьыр илъэс 41-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ, пIалъэ-пIалъэкIэрэ уэшх къыщешхынущ. Хуабэр махуэм градус 17 — 20, жэщым градус 13 — 15 щыхъунущ.
Мэкъуауэгъуэм и 5, тхьэмахуэ
Дыкъэзыухъуреихь щIыуэпсыр хъумэным и дунейпсо махуэщ
Урысеймрэ Къэзахъстанымрэ щагъэлъапIэ Экологым и махуэр
Дание пащтыхьыгъуэм и конституцэм и махуэщ
1897 гъэм ухуэн щIадзащ «Аврора» кхъухь цIэрыIуэр. Ар зэращIым кIэлъыплъащ инженер-кхъухьухуэ Токаревский К. М.
1706 гъэм Москва къыщызэIуахащ дзэ сымаджэщ (иджы — Бурденкэ Н. Н. и цIэр зезыхьэ дзэ клиникэ госпиталь нэхъыщхьэрщ).
1945 гъэм Германиер зэрыхагъэщIамкIэ икIи СССР-м, США-м, Инджылызым, Франджым я правительствэхэм Германием и власть нэхъыщхьэм и къалэнхэр зэрагъэзэщIэнумкIэ декларацэм Iэ традзащ.
1967 гъэм щIидзащ Махуих зауэм — Израилыр Мысырым, Иорданием, Сирием ятеуат.
1981 гъэм узыфэщIэ — СПИД зыфIащар — къахутащ.
Журналист, тхакIуэ, КъБР-м щэнхабзэмкIэ щIыхь зиIэ и лэжьакIуэ Бекъан Чыланий и ныбжьыр илъэс 90 ирокъу.
Адыгей усакIуэ Хъунэгу Нурет и ныбжьыр илъэс 86-рэ ирокъу.
УФ-м щIыхь зиIэ и псыщIэгъэлъадэ Мамхэгъ Алексей и ныбжьыр илъэс 77-рэ ирокъу.
Польшэм щыщ актрисэ цIэрыIуэ, ди къэралым щытраха фильм куэдми щыджэгуа Брыльскэ Барбарэ и ныбжьыр илъэс 75-рэ ирокъу.
КъБР-м и цIыхубэ усакIуэ, публицист Бещтокъуэ Хьэбас и ныбжьыр илъэс 73-рэ ирокъу.
Радиожурналист Къудей Лидэ къыщалъхуа махуэщ.
Урысей тхакIуэ, философ, МКъУ-м и профессор, телевиденэм «ЩIалэ, хъыджэбз губзыгъэ цIыкIухэр» нэтын цIэрыIуэр щезыгъэкIуэкI Вяземский Юрий и ныбжьыр илъэс 65-рэ ирокъу.
Шэрджэс еджагъэшхуэ, мэкъумэш щIэныгъэхэм я доктор Мамбэт Мурадин и ныбжьыр илъэс 56-рэ ирокъу.
Экономикэ щIэныгъэхэм я доктор, КъБКъМУ-м и профессор ФиIэпщэ Владимир и ныбжьыр илъэс 49-рэ ирокъу.
Урысей фигуристкэ, Олимп Джэгухэм я чемпионкэ Липницкая Юлие и ныбжьыр илъэс 18 ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ, уэшх тIэкIу къыщешхынущ. Хуабэр махуэм градус 19 — 22-рэ, жэщым градус 14 — 16 щыхъунущ.
Мэкъуауэгъуэм и 6, блыщхьэ
Урысыбзэм и махуэщ. ООН-м Жылагъуэ хъыбарегъащIэ IуэхущIапIэхэмкIэ и департаментым и жэрдэмкIэ ягъэлъапIэ. Лъэпкъ Зэкъуэтхэм я Зэгухьэныгъэм нэхъ къигъэсэбэп бзихым ящыщ урысыбзэр, инджылызыбзэм, хьэрыпыбзэм, испаныбзэм, китаибзэм, франджыбзэм яхуэдэу дыдэу.
Пушкиным и махуэр Урысейм щагъэлъапIэ. 1799 гъэм къалъхуащ урыс усакIуэшхуэ, тхакIуэ Пушкин Александр.
1944 гъэм етIуанэ фронтыр къызэIуахащ.
1945 гъэм «1941 — 1945 гъэхэм екIуэкIа Хэку зауэшхуэм и лъэхъэнэм и къару емыблэжу зэрылэжьам папщIэ» медалыр ягъэуващ.
Совет актрисэ цIэрыIуэ, СССР-м и цIыхубэ артисткэ Пельтцер Татьянэ къызэралъхурэ илъэси 112-рэ ирокъу.
ТхакIуэ, егъэджакIуэ, СССР-м егъэджэныгъэмкIэ и лэжьакIуэ нэхъыфI Апажэ Ахьмэд и ныбжьыр илъэс 77-рэ ирокъу.
Физико-математикэ щIэныгъэхэм я доктор, профессор, ЩIДАА-м и академик, ГъуазджэхэмкIэ Петровскэ академием и академик, УФ-м метеорологиемкIэ щIыхь зиIэ и лэжьакIуэ Къалэ Хьэжбарэ и ныбжьыр илъэс 74-рэ ирокъу.
Медицинэ щIэныгъэхэм я доктор, КъБКъУ-м и профессор, ЩIДАА-м и академик Абыдэ Мусэ и ныбжьыр илъэс 65-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ, уэшх тIэкIу къыщешхынущ. Хуабэр махуэм градус 19 — 22-рэ, жэщым градус 14 — 17 щыхъунущ.
